ਹੀਨਾ ਸਿੱਧੂ
ਹੀਨਾ ਸਿੱਧੂ (ਪਟਿਆਲਾ, ਜਨਮ: 29 ਅਗਸਤ 1989) ਭਾਰਤ ਦੀ ਸ਼ੂਟਿੰਗ ਖਿਡਾਰਨ ਹੈ। ਹੀਨਾ ਸਿੱਧੂ ਦਾ ਜਨਮ ਲੁਧਿਆਣਾ ਵਿੱਚ ਹੋਇਆ। ਉਸ ਦਾ ਪਟਿਆਲਾ ਵਿੱਚ ਪਾਲਣ ਪੋਸ਼ਣ ਹੋਇਆ ਅਤੇ ਵਿਆਹ ਉਪਰੰਤ ਮੁੰਬਈ ਦੇ ਗੁਰੇਗਾਓਂ ਦੀ ਵਸਨੀਕ ਬਣ ਗਈ ਹੈ। ਉਹ ਪੇਂਟਿੰਗ ਅਤੇ ਸਕੈੱਚ ਬਣਾਉਣ ਦੀ ਸ਼ੌਕੀਨ ਹੈ। ਉਸ ਦਾ ਕੋਚ ਉਸ ਦਾ ਪਤੀ ਰੌਣਕ ਪੰਡਤ ਅਤੇ ਵਿਦੇਸ਼ੀ ਮਾਹਰ ਅਨਾਤੋਲੀ ਪਿਦੇਬਨੀ ਹੈ। ਹਿਨਾ ਨੇ ਦੰਦਾਂ ਦੀ ਡਾਕਟਰੀ ਬੀ.ਡੀ.ਐੱਸ ਦੀ ਪੜ੍ਹਾਈ ਗਿਆਨ ਸਾਗਰ ਮੈਡੀਕਲ ਕਾਲਜ ਤੋਂ ਕੀਤੀ ਹੈ। ਪਰ ਉਸ ਨੇ ਪੇਸ਼ੇ ਵਜੋਂ ਨਿਸ਼ਾਨੇਬਾਜ਼ੀ ਖੇਡ ਨੂੰ ਚੁਣਿਆ। ਹਿਨਾ ਦਾ ਈਵੈਂਟ 10 ਮੀਟਰ ਏਅਰ ਪਿਸਟਲ ਹੈ। ਵਾਈ.ਪੀ.ਐਸ. ਪਟਿਆਲਾ ਤੋਂ ਬੇਸਿਕ ਸਿੱਖਿਆ ਹਾਸਲ ਕੀਤੀ। ਹਿਨਾ ਨੂੰ ਖੇਡ ਦੀ ਗੁੜ੍ਹਤੀ ਘਰੋਂ ਵਿੱਚੋਂ ਹੀ ਮਿਲੀ। ਉਸ ਦੇ ਪਿਤਾ ਰਾਜਬੀਰ ਸਿੰਘ ਸਿੱਧੂ ਜਿੱਥੇ ਖੁਦ ਨਿਸ਼ਾਨੇਬਾਜ਼ ਸਨ। ਉਹ ਅਪ੍ਰੈਲ 2014 ਤੱਕ ਵਿਸ਼ਵ ਦੀ ਨੰਬਰ 1ਨਿਸ਼ਾਨੇਬਾਜ਼ ਰਹੀ ਹੈ। ਉਸਨੇ 2013 ਵਿੱਚ ਆਈਐਸਐਸਐਫ ਵਿਸ਼ਵ ਕੱਪ ਵਿੱਚ ਸੋਨ ਤਗਮਾ ਜਿੱਤਣ ਨਾਲ ਹੀ ਇਹ ਸਥਾਨ ਕਰ ਲਿਆ ਅਤੇ ਅਜਿਹਾ ਕਰਨ ਵਾਲੀ ਉਹ ਅੰਜਲੀ ਭਾਗਵਤ ਅਤੇ ਗਗਨ ਨਾਰੰਗ ਤੋਂ ਬਾਅਦ ਤੀਜੀ ਭਾਰਤੀ ਨਿਸ਼ਾਨੇਬਾਜ਼ ਹੋ ਗਈ ਹੈ। ਇਸ ਤੋਂ ਇਲਾਵਾ ਉਹ ਭਾਰਤ ਲਈ ਰਾਸ਼ਟਰਮੰਡਲ ਖੇਡਾਂ ਅਤੇ ਹੋਰ ਅੰਤਰਰਾਸ਼ਟਰੀ ਸ਼ੂਟਿੰਗ ਮੁਕਾਬਲਿਆਂ ਵਿੱਚ ਤਮਗ਼ੇ ਜਿੱਤ ਚੁੱਕੀ ਹੈ।